‘In die sop’ terug vir tweede seisoenBertus Basson (Foto: verskaf) ’n Paar Suid-Afrikaanse restaurante trek weer nuwe baadjies aan in die nuutste en tweede seisoen van In die sop. TV-persoonlikheid en -sjef Bertus Basson is terug as dryfveer agter dié opknappingsprogram. “In die sop is ŉ program wat geskep is om restauranteienaars te help wat hulself in ŉ penarie bevind. Ons ruk enige restaurant reg, van klein koffiewinkels tot groter eetplekke,” het Basson oor die program vertel. Twaalf Wes-Kaapse restaurante sal trakteer word met ŉ opknappingsbesoek deur Basson en sy span. Die program ruk restaurante se vere omtrent reg, en voeg sommer ŉ nuwe lagie verf ook by. “Ons bring drie dae by elke restaurant deur. Die kombuis word skoongemaak, toerusting word opgeknap en vervang en die dekor aangepas.” Die eienaars pik dikwels ŉ traan wanneer die restaurante in hul nuwe gewaad onthul word. “Dit is vir hulle soos ŉ nuwe kans in die lewe.” Basson is passievol daaroor om die eienaars op ’n volhoubare manier by te staan. “Ons wil graag vir hulle ’n padkaart tot sukses gee. Hulle moet voortbou op die veranderinge wat ons gemaak het.” Die einste verandering is iets wat Basson benadruk het. “Verandering en vernuwing is baie belangrik. ŉ Mens sien vinnig wanneer iets nie werk nie. Dit moet verander word.” Daar is om en by twintig mense in Basson se span, en met harde werk takel hulle die veranderinge aan elke restaurant. “Dis nie eers meer vreemd as ’n kamera- of klankman inspring en hand bysit nie. Hulle het gereeld ’n verfkwas of twee in die hand,” het Basson geskerts. Die “berg” wat die sukkelende restaurante moet saamdra, is iets waaroor Basson hom ontferm het. “Ons vat elke restaurant se spreekwoordelike Everest, en stukkie vir stukkie verander ons dit in ’n molshoop.” Basson, wat reeds van jongs af ŉ sjef is, het self ’n restaurant, Overture, in Stellenbosch in die Wes-Kaap. Die drie bestanddele waarsonder die bekende sjef nie kan sonder nie, is sout, botter en suurlemoen. Laasgenoemde vergelyk hy met witwyn. “Dit is verfrissend; probeer dit by jou volgende maaltyd – dit sal die wêreld se verskil maak,” is die raad wat Basson aan Maroela Media uitgedeel het.